**Ps. 91**

**“Skuil in God se beskerming.”**

*Andries Burger, GK Pinetown, 22 Maart 2020*

*Sing: Lied 151:1, 2; Lied 281:1, 2, 3; Ps. 46:1(T); Lied 292:1; Oorwinningslied;*

Kinders

Jy kan jou nie ŉ groter troos en versekering van God se beskerming voorstel as hierdie Psalm nie. Deur die eeue heen, in elke gevaar en nood het gelowiges moed geskep uit hierdie woorde. Dit is vandag nog steeds so – nie net nou met die Corona noodtoestand waarin ons is nie – maar ook as jy alleen op die pad is in die nag, of as jy jou kinders of jou ouers totsiens sê.

Maar hierdie Psalm is ook soms die oorsaak van ontnugtering wanneer jy of jou geliefdes steeds iets ernstigs oorkom. Wat het dan geword van God se beskerming wat in die Psalm besing word?

Volg saam met my in jou Bybel as ons deur die Psalm fokus:

Ons weet nie wie die menslike digter was nie, maar die Heilige Gees het die gedig in drie dele geïnspireer,

Dit begin met die digter se persoonlike getuienis in v. 1, 2;

daarna volg ŉ beskrywing van die beskerming wat God gee in v. 3-11 ;

en dan is God self aan die woord in v. 14-16.

**1** Hy wat by die Allerhoogste skuiling vind *(in die skuilplek van die Allerhoogste sit),*

en die beskerming van die Almagtige geniet *(in die skaduwee van die Almagtige),*

**2** hy sê vir die Here: “U is my toevlug en my veilige vesting,

my God op wie ek vertrou.”

Reg van die begin af is die mag en die krag van die Beskermer op die voorgrond –

Hy is die Allerhoogste, die Almagtige, die Here.

Die digter het ’n persoonlike verhouding met Hom; hierdie Allerhoogste, Almagtige, Here noem hy “*my* God”.

En by sy God, die Allerhoogste, Almagtige Here vind hy skuiling en beskerming teen absoluut alle gevare.

Let mooi op dat hierdie beskerming nie vir almal is nie, net vir hulle wat by die Allerhoogste skuil en wat op die Almagtige God vertrou as hulle toevlug, as hulle beskermer.

Eintlik staan daar dat dit hulle is wat in die skuilplek van die Allerhoogste “sit of daar bly, wat ’n tuiste daar het”.

Die berskerming waarvan Ps 91 sing is net vir hulle wat ’n tuiste gemaak het in die skuiling van die Allerhoogste, Almagtige Here, hulle God.

Is God se skuiling jou woning, bly jy daar?

Dit is nie genoeg om net daarvan te weet nie, dit is nie voldoende om so nou en dan te gaan inloer nie, of om in te hol wanneer jy skielik agterkom daar is moeilikheid nie.

Stel jou vertroue heeltemal op Hom, kies Hom as jou veilige vesting, jou veilige blyplek –

trek in en bly daar terwyl dit met jou goed gaan, dan sal jy daar wees wanneer daar moeilikheid op jou pad kom. Dan sal jy veilig wees in sy beskerming.

Moenie net bid, Bybel lees en eredienste bywoon wanneer jy dit nodig het nie, moenie net gehoorsaam wees wanneer jy benoud is nie.

Doen dit altyd want net dan sal jy beskut wees teen alles wat kom, maak nie saak wat nie, maak nie saak wanneer nie – want jy bly klaar veilig in God se skuiling.

v. 3-11 is ’n beskrywing van hierdie allerwonderlikste beskerming.

Onthou dat hierdie ’n gedig is en dat die woorde daarom meer beteken as wat dit letterlik kan wees:

**3** Dit is Hy wat jou uit die voëlvanger se wip hou en jou bewaar van dodelike siekte*.*   
 **4** Hy beskut jou onder sy vleuels en is vir jou 'n veilige skuilplek *(dek met sy vlerke)*. Sy trou beskerm jou aan alle kante *(’n skild en pantser)*.

Die Allerhoogste sal almal wat in sy skuiling woon bewaar van alle slinkse planne wat mense of selfs die duiwel teen hulle sou kon maak. Hulle hoef nie bang te wees vir mense wat agteraf plannetjies maak teen hulle nie.

Hy sal hulle van dodelike siekte bewaar. Hulle hoef nie bang te wees vir kanker en diabetes en beroerte nie.

Soos ’n hen haar kuikens onder haar vlerke beskerm teen gevaar, so sal die Here hulle wat in sy skuilplek bly naby Hom hou en hulle toevou in sy beskerming.

Hy sal hulle van alle kante af beskerm, die OAV vertaling gebruik die oorspronklike oorlog terme dat die Here se trou soos ’n skild en ’n pantser is.

God se getrouheid aan al sy beloftes sal soos ’n skild en ’n pantser wees wat keer dat die niks en niemand naby jou kan kom nie.

**5** Jy hoef nie bang te wees vir gevaar in die nag of vir aanvalle oordag,  **6** vir pes wat in die donker toeslaan of vir siekte wat helder oordag verwoesting saai nie.

Die wat by in die Allerhoogste se skuiling bly hoef nie bang te wees vir enige onsigbare gevare wat ongesiens en onverwags kom nie. Nie vir aanslae van die bose nie, nie vir onsigbare virusse soos Covid-19 nie.

Hulle hoef ook nie bang te wees vir moeilikheid wat jy van ver af oop en bloot sien aankom nie – nie vir diewe en moordenaars roof nie, nie vir vloedwaters en aardbewings nie.

**7** Al val daar duisende langs jou, tienduisende by jou, vir jou sal niks tref nie. **8** Met jou eie oë sal jy sien hoe die goddelose gestraf word.

As die gevaar ver is in China is dit maklik om gerus te wees dat die Here jou beskerm. Maar as mense om jou al begin siek word, en selfs doodgaan?

Ja, selfs al tref die onheil mens hier reg langs jou, hoef jy nie bang te wees as jy in die Allerhoogste se skuiling bly nie. Juis in tye wat die wêreld vries van vrees skyn die lig van Christene se onbevreesde liefde en hulpverlening die helderste.

Kan enige moeilikheid en gevaar by die Almagtige verby kom? Nooit nie!

En die goddelose, met wie dit lyk of dit goed gaan terwyl hulle die waarheid verdraai in bedrog en selfsug? Hulle wat konkel en ander benadeel?

Moenie bang wees nie, die wat by God skuil sal sien hoe hulle gestraf word. Dit kom...

**9** Omdat jy die Here as skuilplek geneem het, die Allerhoogste as jou beskermer,  **10** sal geen onheil jou tref en geen plaag naby jou woonplek kom nie. **11** Hy sal sy engele opdrag gee om jou te beskerm waar jy ook al gaan. **12** Op hulle hande sal hulle jou dra, sodat jy nie jou voet teen 'n klip sal stamp nie.  **13** Jy sal oor leeus en adders loop, leeus en slange sal jy doodtrap.

Sien jy, dit is die Here self wat die skuilplek is. As jy in Hom bly is Hy jou beskermer. Vir watter moeilikheid sal jy bang wees as jy in Hom is? Noem maar op as jy wil...

Dink jy Hy is bang daarvoor – die Allerhoogste, die Almagtige, jou Here?

As jy in die Here skuil, dan gee Hy sy engele bevel om jou te beskerm.

(Let mooi op – dit is nie jóú beskerm engel nie, alle engele is syne. Moenie dink jy kan die engele iets vra of hulle bedank nie, hulle is net gehoorsaam aan God.)

Hy sal opdrag gee dat hulle jou op hulle hande dra sodat jy nie struikel op die geloofspad van gehoorsaamheid en vertroue op God nie.

Oor leeus en adders sal jy trap – dit beteken nie bloot wilde diere en giftige reptiele nie, baie meer – die duiwel wat soos ŉ brullende leeu wag om jou in sonde te verskeur en die slang van ouds sal vir jou geen bedreiging wees, as jy in die Allehoogste se skuiling tuisgaan en in Hom woon nie.

Is hierdie beskrywing of getuienis van God se beskermer nie die allerwonderlikste troos en versekering nie?

Dan maak God dit nog vaster deur self aan die Woord te kom in v. 14-16:

Luister na die beloftes wat God self maak aan hulle wat in sy skuiling woon:

**14** “Omdat hy My liefhet, sal Ek hom red,”sê die Here, “omdat hy My ken, sal Ek hom beskerm.  **15** Wanneer hy My aanroep, sal Ek sy gebed verhoor; in sy nood sal Ek by hom wees, Ek sal hom red en hom in sy eer herstel. **16** 'n Baie lang lewe sal Ek hom gee en oor my hulp sal hy hom verbly.”*(my heil laat sien).*

Het jy God lief?

Is dit duidelik in die manier wat jy jou tyd spandeer? Is dit duidelik dat jy Hom opsoek soos ŉ verliefde jong bruid elke oomblik aangryp om by haar geliefde bruidegom te wees?

Is jou opoffering van liefde vir ander mense ŉ duidelike bewys van God se liefde in jou en deur jou vir hulle?

As jy Hom liefhet, sal Hy jou red; en as jy Hom ken, regtig intiem ken sal Hy jou beskerm.

Het jy Hom lief, is Hy jou woonplek?

Wanneer jy in nood is sal Hy by jou wees,

wanneer jy na Hom roep om hulp en uitkoms sal Hy jou gebed verhoor en op sy manier uitkoms gee.

Hy sal jou red en jy sal bly wees wanneer jy die redding ontvang wat Hy sal gee.

Is dit vir jou ook duidelik waarom juis hierdie Psalm gelowiges wat in God skuil, deur die eeue moed gegee het om sonder vrees te lewe?

Om selfs in die ergste nood en siekte met blymoedigheid te lewe en ander by te staan en te versorg sonder enige vrees?

En tog...

Gelowiges wat in die Allerhoogste se skuiling woon word wel siek, hulle word ook besteel en hulle ouers word ook op plase vermoor.

Dit laat mens wonder oor die Psalm 91, nie waar nie?

Hoe moet ons dit verstaan?

Ons moet nie die fout maak deur Psalm 91 te lees asof dit al is wat God deur sy Woord vir ons leer nie. Soos met enige deel in die Bybel moet ons ook kyk na die konteks waarin dit staan.

Die hele boek van Psalms is ŉ bloemlesing van gedigte wat oor ŉ baie lang tyd geskryf is. Êrens na die ballingskap het iemand al die gedigte geneem en dit toe in ŉ bepaalde volgorde bymekaar gesit.

Dit is nie toevallig dat Psalm 91 op Psalm 90 volg nie. Die boodskappe van die psalms het met mekaar te doen. En om Psalm 91 reg te verstaan moet ons dus ook na Psalm 90 gaan kyk. Darem nie die hele Psalm nie...

Psalm 90 is ŉ gebed van Moses en dit gaan ook oor God wat vir sy volk ŉ toevlug is.

Maar daar is ŉ worsteling in Psalm 90 dat alhoewel God nog altyd ŉ toevlug vir sy volk was (v.2) vergaan die volk deur God se woede en sy grimmigheid wat hulle verskrik (v.7).

En dan die gebed – Hoe lank nog, Skenk ons U liefde, Laat ons weer U goedheid beleef?

Jy kan seker agterkom hoekom Psalm 90 die eerste is in die groep Psalms wat uitroep en uitsien na ŉ nuwe begin na die ballingskap.

En dan volg Psalm 91 met sy bevestiging van God se beskerming vir almal wat in Hom, die Allerhoogste skuiling vind.

Psalm 90 is ook ons uitroep, ons worsteling, ons gebed.

Gelowiges wat in nood is, gelowiges wat siek word en vervolg word, wat honger ly en wat geweld aan hulle lywe ken.

Hoe lank nog Here, wanneer sal ons weer U goedheid beleef?

En terwyl ons in daarmee worstel, kom verseker God ons in Psalm 91 van sy absolute, volkome beskerming vir elkeen wat in Hom skuil.

Maar dit vat nie Psalm 90 uit ons lewe weg nie. Psalm 90 dryf ons verlange na die vervulling van Psalm 91.

En die finale, volkome vervulling daarvan – is Jesus Christus!

Ons wat in Christus glo se liggame is nog in hierdie lewe en hierdie wêreld se swaarkry en beproewing vasgevang.

Maar ons gees is reeds daarvan bevry en opgewek saam Christus tot ŉ nuwe lewe.

Daarom is ons nie meer bang vir mense of virusse wat die liggaam kan doodmaak nie.

Want ons skuil in die Seun van God wat reeds al hierdie dinge oorwin het.

Verlang jy ook soos ek saam Moses in Psalm 90 na God se liefde, sy barmhartigheid, sy goedertierenheid, sy blydskap, sy beskerming?

Luister dan na die antwoord in Psalm 91, as jy in die Allerhoogste se skuiling sit,

as jy in Jesus Christus is, (nie net van Hom weet nie, nie net nou en dan inloer nie), maar as jy in Hom is en Hy in jou...

Dan troos en versekering God jou in hierdie Psalm 91.

Hy wat in die beskutting van die Allerhoogste woon, hy sal rus in die skaduwee van die Almagtige.

Woon in Hom en sê vir die Here, “U is my toevlug en my veilige vesting, my God op wie ek vertrou.”

Dan hoef jy nie bang te wees vir Covid-19 nie, ook nie vir ŉ gebrek aan inkomste nie, ook nie vir diewe en verkragters en moordenaars nie, nie vir ouderdom nie, nie vir enige onheil, swaarkry of lyding nie.

Want God self belowe aan elkeen wat in Jesus Christus skuil:

“Omdat jy My liefhet, sal Ek jou red,”sê die Here, “omdat jy My ken, sal Ek jou beskerm. Wanneer jy My aanroep, sal Ek sy gebed verhoor; in jou nood sal Ek by jou wees, Ek sal jou red …”

Amen